ДАХ-м и IуэхущIафэхэм ятеухуауэ
Дунейпсо Адыгэ Хасэр къызэрызэрагъэпэщрэ илъэс 30 щрикъум ирихьэлIэу къыдагъэкIащ «Международная Черкесская Ассоциация. Партнерство Адыгских (черкесских) общественных организаций» фIэщыгъэм щIэт тхылъ иныр.
«Тетраграф»-м дунейм къыщытехьа тхылъым ДАХ-р къызэрызэрагъэпэщам, зи гуащIэ хэзылъхьа цIыхухэм, абыхэм къызэранэкIа лъэпощхьэпохэм теухуа тхыгъэхэр щызэхуэхьэсащ, Дунейпсо Адыгэ Хасэм хэт цIыху щхьэхуэхэм я лэжьыгъэмрэ IуэхущIафэмрэ щытопсэлъыхь.
Урысей Федерацэм и Президентым и грантымкIэ къыдагъэкIа тхылъыр хасэм, лъэпкъым и тхыдэр зыфIэгъэщIэгъуэн дэтхэнэми къыхуэсэбэпынущ. Ар ДАХ-м и тхьэмадэ Сэхъурокъуэ Хьэутий и псалъэкIэ къызэIуех икIи езыр абы и тхьэмадэу зэрылажьэ лъандэрэ яхузэфIэкIамрэ мураду зыхуагъэвыжхэмрэ я гугъу ещI.
АдэкIэ ДАХ-м и тхьэмадэу щытахэр, дауэдапщэ ирагъэкIуэкIахэр, хамэ къэралхэм щыпсэу ди лъэпкъэгъухэм зэрадэлажьэм теухуа тхыгъэхэр, щIэблэм бзэр ирагъэщIэн папщIэ къаIэт Iуэхухэр, лъэпкъ махуэшхуэхэр зэрагъэлъапIэр, къэралым и унафэщIхэм зэрызыхуагъэза письмохэмрэ къратыжа жэуапхэмрэ ди пащхьэ кърахьэ. Тхылъым къыщывгъуэтынущ ДАХ-м хыхьэ хасэхэм, абыхэм я тхьэмадэхэм а гъащIэм теухуа хъыбар кIэщIхэм. Тхылъым и кIэм къыщыхьащ 2020 — 2021 гъэхэм дунейм ехыжа ди лъэпкъэгъу цIэрыIуэхэм ятеухуа тхыгъэ.
КъыдэкIыгъуэм щызэхуэхьэсащ «Адыгэ псалъэ» газетым и журналистхэм Дунейпсо Адыгэ Хасэм, цIыху цIэрыIуэхэм ятеухуауэ къытрагъэдза тхыгъэхэм ящыщ.
Адыгэбзэрэ урысыбзэу зэхэт а тхылъыр зэхэзыгъэувари къыдэгъэкIыным хуэзыгъэхьэзырари ДАХ-м и хэщIапIэ нэхъыщхьэм и унафэщI На-нэ Лерэщ.
Инэрокъуэ Данэ.
